2021. gada 27. novembrī

Kendija Aparjode Sočos izcīna sudrabu

Eberspacher pasaules kausa otrā diena noslēdzās ar dāmu sacensībām, kurās starp 28 dalībniecēm arī četras latvietes: Kendija Aparjode, Elīza Tīruma, Elīna Ieva Vītola un Sigita Bērziņa.

Pirmajā braucienā labākā no latvietēm Kendija Aparjode, kura, startējot ar 22. starta numuru, finišēja 50.334 sekundēs un ierindojās ceturtajā vietā. Elīzai Tīrumai ne tik veiksmīgs brauciens un izcīnīta 14. vieta [+0.648]. Tūlīt aiz tautietes ar astoto ātrāko starta laiku 15. pozīcijā – Sigita Bērziņa [+0.664]. Savukārt Elīnai Ievai Vītolai 25. vieta [+1.658].

Līdere pēc pirmā brauciena – Krievijas sportiste Jekaterina Katņikova (Ekaterina Katnikova) [50.110]. Otrā – vāciete Anna Berreitere (Anna Berreiter), krievietei piekāpjoties par 0.063 sekundēm. Trešajā pozīcijā – mājiniece Viktorija Demčenko (Victoria Demcenko) [+0.220].

Laika apstākļu ietekmē ledus kvalitāte pēc katra brauciena krietni pasliktinājās, veidojot sarmu uz ledus virskārtas, kas pat pieredzes bagātajām un titulētajām vācu sportistēm – Dajanai Eitbergerei (Dajana Eitberger) un Jūlijai Taubitsai (Julia Taubitz) –, aizvadot labus braucienus, ļāva ierindoties vien otrajā desmitā.

Otrajā braucienā Kendijai Aparjodei sestais ātrākais laiks, bet divu braucienu summā izcīnīta sudraba medaļa [1:40.756], vācietei Annai Berreiretei piekāpjoties par 0.107 sekundēm. Trešajā vietā mājiniece Viktorija Demčenko (Victoria Demchenko) [+0.268]. Savukārt tūlīt aiz goda pjedestāla, ceturtajā vietā, pēc otrā brauciena pakāpjoties desmit pozīcijas, Elīza Tīruma [+0.301]

Jaunākās Latvijas sportistes otrajā un trešajā desmitā. Sigitai Bērziņai 19. vieta, bet Elīnai Ievai Vītolai izcīnīta 23. pozīcija.

Svētdien, 28. novembrī Eberspacher pasaules kausa otrais posms turpināsies ar vīru startiem un komandu stafeti.

Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Svētdiena, 28. novembris

09.50 Pirmais brauciens – Vīri
11.25 Otrais brauciens – Vīri
13.30 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456